# B Lærerveiledning: Parallellscener – Isak forteller at han er homofil

**Tidsbruk og materiale**

Opplegget varer ca. 4–6 norsktimer. Det er meningen at man starter med trinn 1 og arbeider seg gjennom alle trinnene, men hvis man ikke har tid til å gjøre hele opplegget, kan man selvfølgelig enten velge ut enkelte oppgaver fra hvert trinn, eller bare gjøre trinn 1 og 2.

Oppgavene er lagt opp slik at elevene skal få gradvis større innsikt i temaet. De siste trinnene vil enten være skriveoppgaver eller større prosjekter som delvis blir gjort i norsktimene og delvis som hjemmearbeid.

*Materiale*: Klipp fra SKAM

* Sesong 3, episode 5: «Pride» – Isak og Eskild <https://tv.nrk.no/serie/skam/MYNT15200516/sesong-3/episode-5#t=15m36s>
* Sesong 3, episode 6: «Vært litt spess i det siste 18.11.2016» – Isak og Jonas <https://tv.nrk.no/serie/skam/MYNT15200616/sesong-3/episode-6#t=11m39s>

**Organisering av undervisningen**

**Trinn 1:** Sammenlikning av to scener i Skam. Elevene setter seg i grupper og ser de to «komme ut»-scenene til Isak. Læreren bestemmer om de skal se det på dataskjermer på de enkelte gruppene eller som en felles visning i klasserommet.

Elevene sitter etterpå gruppevis og diskuterer spørsmålene. Gruppeleder samler gruppa, leder arbeidet og passer på at spørsmålene blir grundig behandlet. Sekretæren fører referat. Alle er ansvarlig for å gjennomføre arbeidet – og å kunne svare på spørsmål i etterkant av gruppearbeidet.

Læreren kan velge å dele klassen i to, der den ene halvdelen jobber med oppgavene til scenen «Pride», og den andre gruppa jobber med «Vært litt spess i det siste». Etterpå har man klasseromsamtale om de to scenene.

**Trinn 2:** Deretter kan elevene sammenlikne de to scenene med hverandre. Hvorfor er de parallellscener? Elevene jobber i grupper og lager et tankekart over forskjeller og likheter. To og to grupper presenterer funnene sine for hverandre. På slutten av timen kan klassen diskutere hva de har funnet ut i en klasseromsamtale.

**Trinn 3**: Hvordan ble scenene mottatt i media og på chat? Siden SKAM har hatt en tydelig mediestrategi, er det viktig at man kommer inn på mottakelsen i ulike medier. Elevene får lese to tekster som på ulike måter kommenterer hvordan temaet homofili blir tematisert i de to utvalgte scenene.

Hvis de synes dette er en inspirerende måte å arbeide med serien på, og vil jobbe med mottakelsen også av andre deler av serien, finnes det et rikt materiale å bruke i undervisningen. Enkelte aviser har omtalt serien fra klipp til klipp, og i tillegg er chatten rik på tilbakemeldinger og reaksjoner.

**Trinn 4:** Parallellscener er et fortellerteknisk virkemiddel som går igjen i serien. Ofte blir parallellscenene brukt for å få fram en kontrast. Samtalen til Isak og Eskild blir en kontrast til samtalen mellom Isak og Jonas, fordi den første samtalen ender i en konfrontasjon, mens den andre er langt mer harmonisk. Det er interessant at serieskaperne viser konfrontasjonen mellom to homofile, og elevene kan drøfte hvorfor de tror serieskaperne har valgt denne løsningen.

Det er også et viktig poeng i opplegget å vise at liknende teknikker blir brukt også i eldre litterære tekster. Man repeterer noe, samtidig som repetisjonen medfører en endring, en variasjon. I Skam kan man finne parallellscener som har en repeterende funksjon, men som også skal stå i kontrast til hverandre. Det er meningen at elevene i arbeidet med slike scener skal få en større innsikt i funksjonen til bruken av parallellscener i serien.

**Trinn 5:** Skriveoppgaver der elevene enten kan velge en kreativ eller en argumenterende tekst. Dette er et større skriftlig arbeid, som åpner for mulighet til å gi selektiv respons på enkelte trekk ved teksten, prøve ut samskriving eller elevlogg av egen skriveprosess.

**Kompetansemål:**

**Kompetansemål etter 1vg studieforberedende utdanningsprogram og 2vg yrkesfaglig utdanningsprogram**

Muntlig kommunikasjon:

* lytte til og være åpen for argumentasjon hos andre og bruke relevante og saklige argumenter i diskusjoner
* bruke norskfaglige kunnskaper og begreper i samtaler om tekst og språk

Språk, litteratur og kultur:

* tolke og vurdere sammenhengen mellom innhold, form og formål i sammensatte tekster

**Kompetansemål etter vg2 studieforberedende utdanningsprogram / VG3 Påbygg**

Muntlig kommunikasjon:

* presentere norskfaglige emner og drøfte det framlagte stoffet

Skriftlig kommunikasjon :

* skrive kreative, informative og argumenterende tekster, utgreiinger, litterære tolkninger, drøftinger og andre resonnerende tekster på hovedmål og sidemål

Språk, litteratur og kultur :

* analysere innholdet og vurdere bruken av virkemidler i tekster som er hentet fra digitale medier

**Kompetansemål etter vg3 studieforberedende utdanningsprogram /VG 3 Påbygg**

Skriftlig kommunikasjon:

* lese et utvalg av samtidstekster på nynorsk og bokmål og drøfte disse tekstene språklig og tematisk i forhold til vår tid

Språk, litteratur og kultur:

* tolke og vurdere komplekse sammensatte tekster